Şoferul unei autoutilitare a decedat, duminică dimineaţa, după ce a fost lovit de un tren pe DN 14, la trecerea cu calea ferată. Potrivit oamenilor legii, șoferul nu ar fi respectat semnificaţia culorii roşii a semaforului.
„Poliţiştii Serviciului Rutier Sibiu intervin la un accident deosebit de grav produs pe DN 14, kilometrul 27, la trecerea cu calea ferată dintre localităţile Ruşi şi Şeica Mare. Din primele cercetări efectuate a rezultat că, în timp ce conducea o autoutilitară dinspre Mediaş spre Sibiu, un bărbat în vârstă de 38 de ani, din judeţul Alba, singur în auto, nu ar fi respectat semnificaţia culorii roşu a semaforului instalat la trecere, a pătruns pe calea ferată şi a fost lovit de un tren de persoane care circula dinspre Sibiu spre Mediaş. Autovehiculul a fost proiectat în afara părţii carosabile.
Din păcate, conducătorul auto a decedat în urma impactului. Pasagerii din tren şi mecanicul trenului, un bărbat în vârstă de 64 de ani, din judeţul Cluj, nu au suferit vătămări corporale. În zonă se circulă îngreunat”, au precizat polițiștii.
La locul accidentului s-au deplasat trei echipaje SMURD, însă manevrele de resuscitare nu au reuşit şi s-a declarat decesul şoferului.